CELEX: 32022D0901
Language: hu
Date: 2022-06-08 00:00:00
Title: A Bizottság (EU) 2022/901 végrehajtási határozata (2022. június 8.) az (EU) 2016/2269 végrehajtási határozatnak a Nemzetközi Pénzügyi Szolgáltatási Központok Hatóságának felügyelete alá tartozó központi szerződő felek tekintetében történő módosításáról (EGT-vonatkozású szöveg)

2022.6.9.   
               
               
                  HU
               
               
                  Az Európai Unió Hivatalos Lapja
               
               
                  L 156/60
               
            
         A BIZOTTSÁG (EU) 2022/901 VÉGREHAJTÁSI HATÁROZATA
         (2022. június 8.)
         az (EU) 2016/2269 végrehajtási határozatnak a Nemzetközi Pénzügyi Szolgáltatási Központok Hatóságának felügyelete alá tartozó központi szerződő felek tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 25. cikke (6) bekezdésére,
         mivel:
         
                     (1)
                  
                  
                     Az (EU) 2016/2269 bizottsági végrehajtási határozat (2) megállapítja, hogy Indiának az Indiai Értékpapír- és Tőzsdetestület (Securities and Exchange Board of India; a továbbiakban: SEBI) és az Indiai Központi Bank (Reserve Bank of India; a továbbiakban: RBI) által felügyelt központi szerződő felekre vonatkozó jogi és felügyeleti keretrendszere egyenértékűnek tekintendő a 648/2012/EU rendeletben rögzített követelményekkel.
                  
               
                     (2)
                  
                  
                     2020. október 1-jén a Nemzetközi Pénzügyi Szolgáltatási Központok Hatósága (a továbbiakban: IFSCA) átvette a SEBI-től az indiai Nemzetközi Pénzügyi Szolgáltatási Központokban (a továbbiakban: IFSC-k) székhellyel rendelkező központi szerződő felek felügyeletét. Ezenkívül az (EU) 2016/2269 végrehajtási határozat 1. cikkének (1) bekezdésében említett törvény és rendeletek 2021. április 16-án részben már nem voltak alkalmazandók az IFSC-kben. Ezen időponttól kezdve az IFSCA által a Nemzetközi Pénzügyi Szolgáltatási Központok Hatóságáról szóló 2019. évi 50. sz. törvény (3) (International Financial Services Centres Authority Act, 2019; a továbbiakban: IFSCA-törvény) alapján kiadott, a piaci infrastrukturális intézményekről szóló 2021. évi rendelet (4) (Market Infrastructure Institutions Regulations; a továbbiakban: MII-rendelet) alkalmazandó az IFSC-kben székhellyel rendelkező központi szerződő felekre. Az értékpapír-ügyletekre vonatkozó 1956. évi 42. sz. törvény (Securities Contracts (Regulation) Act 1956) (5) azonban továbbra is alkalmazandó.
                  
               
                     (3)
                  
                  
                     Az arra vonatkozó értékelésnek, hogy Indiának az IFSC-kben székhellyel rendelkező központi szerződő felekre alkalmazandó jogi és felügyeleti keretrendszere egyenértékű-e az Unió keretrendszerével, nemcsak az IFSC-kben székhellyel rendelkező központi szerződő felekre alkalmazandó, jogilag kötelező érvényű követelmények absztrakt összehasonlító elemzésén kell alapulnia, hanem e követelmények hatásainak értékelésén is. Ezen értékelés során ellenőrizni kell az említett követelményeknek az Unióban székhellyel rendelkező klíringtagokat és kereskedési helyszíneket esetlegesen érintő kockázatok csökkentésére való alkalmasságát, figyelembe véve azon pénzügyi piacok méretét, amelyeken az IFSC-kben székhellyel rendelkező központi szerződő felek működnek. A megfelelő kockázatcsökkentés biztosítása érdekében szigorúbb kockázatcsökkentési követelményekre van szükség azon központi szerződő felek esetében, amelyek tevékenységüket nagyobb pénzügyi piacokon végzik és így magasabb az eredendő kockázatuk, mint a kisebb pénzügyi piacokon tevékenykedő központi szerződő felek esetében.
                  
               
                     (4)
                  
                  
                     A 648/2012/EU rendelet 25. cikke (6) bekezdésének a), b) és c) pontja három feltételt sorol fel, amelyeknek teljesülniük kell annak megállapításához, hogy valamely harmadik ország jogi és felügyeleti keretrendszere az ott engedéllyel rendelkező központi szerződő felek tekintetében egyenértékű az említett rendeletben rögzített követelményekkel.
                  
               
                     (5)
                  
                  
                     A 648/2012/EU rendelet 25. cikke (6) bekezdésének a) pontja értelmében az adott harmadik országban engedéllyel rendelkező központi szerződő feleknek olyan, jogilag kötelező érvényű követelményeket kell teljesíteniük, amelyek egyenértékűek az e rendelet IV. címében megállapított követelményekkel.
                  
               
                     (6)
                  
                  
                     Az IFSC-kben engedélyezett központi szerződő felekre alkalmazandó, jogilag kötelező érvényű követelményeket az MII-rendelet határozza meg. Ez a rendelet teljes mértékben végrehajtja a Fizetési és Piaci Infrastruktúra Bizottság (CPMI) és az Értékpapír-felügyeletek Nemzetközi Szervezete (IOSCO) által 2012 áprilisában kiadott, a pénzügyi piaci infrastruktúrákra vonatkozó elvek keretében rögzített nemzetközi standardokat (6).
                  
               
                     (7)
                  
                  
                     Az IFSC-kben székhellyel rendelkező központi szerződő feleknek az IFSCA által kiadott engedéllyel kell rendelkezniük. Az elszámolási szolgáltatások nyújtásának engedélyezéséhez a központi szerződő feleknek teljesíteniük kell az MII-rendeletben meghatározott egyedi követelményeket, és olyan szabályzattal és szabályokkal kell rendelkezniük, amelyek biztosítják a pénzügyi piaci infrastruktúrákra vonatkozó elvekkel kapcsolatos valamennyi előírásnak való megfelelést. A központi szerződő feleknek teljesíteniük kell az MII-rendelet 8. szakaszának (1) és (3) bekezdésében meghatározott feltételeket, amelyeknek lehetővé kell tenniük e központi szerződő felek számára a biztonságos és hatékony működést, valamint az üzleti tevékenységükkel és műveleteikkel összefüggő kockázatok prudens módon történő kezelését. Az MII-rendelet 14–39. szakaszában előírtak szerint a központi szerződő feleknek teljesíteniük kell többek között a nettó vagyonra, a részesedésre, a vezetésre, az irányításra és magatartásra, a kockázatkezelésre – beleértve az elszámolási garanciaalap létrehozását –, az üzletmenet folytonosságára, a klíringtagok és a kereskedési helyszínek központi szerződő félhez való hozzáférésére, valamint a nyilvántartások vezetésére vonatkozó követelményeket. Az MII-rendelet 24. szakaszának (1) bekezdése előírja a központi szerződő felek számára, hogy fogadják el a pénzügyi piaci infrastruktúrákra vonatkozó elvekben meghatározott irányítási elveket. Az MII-rendeletnek való megfelelés bizonyítása érdekében az említett rendelet 6. és 40. szakasza előírja a központi szerződő felek számára, hogy belső szabályaikat és eljárásaikat végrehajtásuk előtt nyújtsák be az IFSCA-nak.
                  
               
                     (8)
                  
                  
                     Az IFSC pénzügyi piaca lényegesen kisebb, mint azok a piacok, amelyeken az Unióban székhellyel rendelkező központi szerződő felek tevékenykednek. 2020 óta a származtatott ügyletek vonatkozásában minimális volt a kereskedés vagy elszámolás. Következésképpen az IFSC-kben székhellyel rendelkező központi szerződő felekben való részvétel lényegesen kisebb kockázatot jelent az Unióban székhellyel rendelkező klíringtagok és kereskedési helyszínek számára, mint az Unióban engedélyezett központi szerződő felekben való részvételük. Az IFSCA által engedélyezett központi szerződő felekre alkalmazandó MII-rendelet, kiegészítve e központi szerződő felek szabályzataival és szabályaival, amelyek előírják a pénzügyi piaci infrastruktúrákra vonatkozó elveknek való megfelelést, megfelelően csökkentik azt az alacsonyabb szintű kockázatot, amelynek az Unióban székhellyel rendelkező klíringtagok és kereskedési helyszínek ki lehetnek téve, és ezért úgy tekinthetők, hogy a 648/2012/EU rendeletben meghatározottal egyenértékű kockázatcsökkentési eredményt érnek el.
                  
               
                     (9)
                  
                  
                     A Bizottság megállapítja, hogy India jogi és felügyeleti keretrendszere biztosítja, hogy az IFSCA által engedélyezett központi szerződő felek olyan, jogilag kötelező érvényű követelményeknek feleljenek meg, amelyek egyenértékűek a 648/2012/EU rendelet IV. címében megállapított követelményekkel.
                  
               
                     (10)
                  
                  
                     A 648/2012/EU rendelet 25. cikke (6) bekezdésének b) pontja azt is előírja, hogy a harmadik országban engedéllyel rendelkező központi szerződő felekre vonatkozó jogi és felügyeleti keretrendszernek biztosítania kell, hogy a központi szerződő felek folyamatos és hatékony felügyelet és végrehajtás hatálya alatt álljanak.
                  
               
                     (11)
                  
                  
                     Az IFSCA elismeri az IFSC-kben székhellyel rendelkező központi szerződő feleket, és nyomon követi azokat, hogy folyamatosan biztosítsa az MII-rendeletnek, valamint a központi szerződő felek belső szabályainak és eljárásainak való megfelelést. Az IFSCA rendszeres napi felügyeletet végez az IFSCA-törvény 12., 13. és 28. szakaszával, valamint az MII-rendelet 65–70. szakaszával összhangban. Az IFSCA hatáskörrel rendelkezik arra, hogy tájékoztatást kérjen, vizsgálatokat folytasson, utasításokat, iránymutató feljegyzéseket és körleveleket adjon ki, valamint pénzbírságokat és büntetéseket szabjon ki. Az MII-rendelet 8. szakasza (3) bekezdésének k) pontja szerint az IFSCA hatáskörrel rendelkezik arra is, hogy további feltételeket határozzon meg a központi szerződő felek elismerésére vonatkozóan. Az IFSCA-törvény 12. szakasza szerint az IFSCA hatáskörrel rendelkezik arra, hogy pénzbírságot és büntetést szabjon ki a központi szerződő felekre. Végezetül, az MII-rendelet 13. szakasza szerint az IFSCA-nak hatáskörrel kell rendelkeznie a központi szerződő fél elismerésének visszavonására.
                  
               
                     (12)
                  
                  
                     A Bizottság megállapítja, hogy a jogi és felügyeleti keretrendszer az IFSCA által engedélyezett központi szerződő felek tekintetében folyamatosan biztosítja a hatékony felügyeletet és végrehajtást.
                  
               
                     (13)
                  
                  
                     A 648/2012/EU rendelet 25. cikke (6) bekezdésének c) pontja értelmében a harmadik ország jogi keretrendszerének ténylegesen egyenértékű rendszert kell biztosítania a harmadik ország jogi szabályozása alapján engedélyezett központi szerződő felek (a továbbiakban: harmadik országbeli központi szerződő felek) elismeréséhez.
                  
               
                     (14)
                  
                  
                     Azok az IFSC-ben székhellyel nem rendelkező központi szerződő felek, amelyek pénzügyi eszközöket kívánnak elszámolni az IFSC-kben, kérelmezhetik az IFSCA-nál az elismerést. Az MII-rendelet 8. szakaszának (1) és (3) bekezdése meghatározza az elismerés kritériumait. Az MII-rendelet 71. szakasza lehetővé teszi az IFSCA számára, hogy a székhely szerinti joghatóság által megkövetelt felügyeleti standard fényében enyhítse az elismerés követelményét az IFSC-kben nyújtott pénzügyi szolgáltatások fejlesztése és szabályozása érdekében. Ugyanez a rendelkezés lehetővé teszi az IFSCA számára, hogy elismerje az IFSC-kben székhellyel nem rendelkező központi szerződő feleket.
                  
               
                     (15)
                  
                  
                     A Bizottság megállapítja, hogy a harmadik országbeli központi szerződő felek elismerése tekintetében az IFSC-k jogi keretrendszere ténylegesen egyenértékű rendszert biztosít.
                  
               
                     (16)
                  
                  
                     A Bizottság ezért úgy véli, hogy India központi szerződő felekre alkalmazandó jogi és felügyeleti keretrendszere megfelel a 648/2012/EU rendelet 25. cikkének (6) bekezdésében meghatározott feltételeknek. Következésképpen az említett jogi és felügyeleti keretrendszert egyenértékűnek kell tekinteni a 648/2012/EU rendeletben meghatározott követelményekkel.
                  
               
                     (17)
                  
                  
                     Ez a határozat az elfogadásakor az IFSC-kben székhellyel rendelkező központi szerződő felekre alkalmazandó, jogilag kötelező érvényű követelményeken alapul. A Bizottságnak az Európai Értékpapír-piaci Felügyeleti Hatósággal együttműködve továbbra is rendszeresen nyomon kell követnie az IFSC-kben székhellyel rendelkező központi szerződő felekre alkalmazandó jogi és felügyeleti keretrendszer alakulását, valamint az e határozat meghozatalának alapjául szolgáló feltételek teljesülését, beleértve azt is, hogy az IFSCA él-e az MII-rendelet 71. szakasza szerinti hatáskörével az e rendeletben meghatározott követelmények enyhítése érdekében.
                  
               
                     (18)
                  
                  
                     Rendszeresen felül kell vizsgálni az IFSC-kben engedélyezett központi szerződő felekre alkalmazandó jogi és felügyeleti keretrendszert, beleértve az IFSCA által a MII-rendeletben meghatározott követelmények esetleges enyhítését is. E rendszeres felülvizsgálatok nem érinthetik a Bizottság azon hatáskörét, amely alapján bármikor egyedi felülvizsgálatot végezhet, amennyiben a releváns fejlemények szükségessé teszik számára az e határozat szerint megadott egyenértékűség újraértékelését. A Bizottság a rendszeres vagy egyedi felülvizsgálat megállapításai alapján bármikor határozhat e határozat módosításáról vagy hatályon kívül helyezéséről, különösen abban az esetben, ha valamely fejlemény az e határozat elfogadásának alapjául szolgáló feltételeket érinti.
                  
               
                     (19)
                  
                  
                     Az (EU) 2016/2269 végrehajtási határozatot ezért ennek megfelelően módosítani kell.
                  
               
                     (20)
                  
                  
                     Annak biztosítása érdekében, hogy az Európai Értékpapírpiaci Hatóság késedelem nélkül elvégezze az IFSC-kben székhellyel rendelkező központi szerződő felek besorolását és elismerését, e határozatnak sürgősen hatályba kell lépnie.
                  
               
                     (21)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2016/2269 végrehajtási határozat 1. cikke az alábbi bekezdéssel egészül ki:
            
               
                  „(3)   A 648/2012/EU rendelet 25. cikkének (6) bekezdése alkalmazásában Indiának a Nemzetközi Pénzügyi Szolgáltatási Központokban székhellyel rendelkező központi szerződő felekre alkalmazandó jogi és felügyeleti keretrendszere, amely az értékpapír-ügyletekre vonatkozó 1956. évi törvényt (The Securities Contracts Regulations Act, 1956), a Nemzetközi Pénzügyi Szolgáltatási Központok Hatóságáról szóló 2019. évi 50. sz. törvényt (International Financial Services Centres Authority Act, 2019) és a piaci infrastrukturális intézményekről szóló 2021. évi rendeletet (Market Infrastructure Institutions Regulations, 2021) foglalja magában, egyenértékűnek tekintendő a 648/2012/EU rendeletben rögzített követelményekkel.”
               
            
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2022. június 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  A Bizottság (EU) 2016/2269 végrehajtási határozata (2016. december 15.) India központi szerződő felekre vonatkozó szabályozási keretének a 648/2012/EU európai parlamenti és tanácsi rendelet szerinti egyenértékűségéről (HL L 342., 2016.12.16., 38. o.).
         
            (3)  Indiai Közlöny, 74. sz., 2019.12.20., 1. o.
         
            (4)  Indiai Közlöny, 179. sz., 2021.4.16., 1. o., 2310 GI/2021.
         
            (5)  Indiai Közlöny, rendkívüli kiadás, 1957., II. rész, 3. szakasz, 549. o.
         
            (6)  Fizetési és Piaci Infrastruktúra Bizottság/Értékpapír-felügyeletek Nemzetközi Szervezetének Technikai Bizottsága, A pénzügyi piaci infrastruktúrákra vonatkozó elvek, 2012. április, CPMI Papers No. 101, A pénzügyi piaci infrastruktúrákra vonatkozó elvek (Principles for Financial Market Infrastructures; bis.org).